b'\n_START_ARTICLE_\nNapad na Pearl Harbor\n_START_SECTION_\nPozadina sukoba\n_START_PARAGRAPH_\nOdnosi SAD-a i Carskoga Japana su se po\xc4\x8detkom 1940-ih uvelike pogor\xc5\xa1ali. Japan je ve\xc4\x87 1930-ih po\xc4\x8deo komadati Kinu bez odobravanja SAD-a i europskih kolonijalnih sila, a kada su japanske trupe zauzele Francusku Indokinu, Amerika je odlu\xc4\x8dila nametnuti Japancima embargo na uvoz goriva. Japanu tako ni Nizozemska nije smjela davati gorivo koje je bilo potrebno Japancima za nastavak rata u Kini i ekspanziju gospodarstva. Rat je zbog toga bio neizbje\xc5\xbean jer Japanci nisu \xc5\xbeeljeli popustiti pred zahtjevima Amerikanaca da napuste cijelu Kinu.\n_START_SECTION_\nJapanska priprema\n_START_PARAGRAPH_\nJapanci su bri\xc5\xbeljivo pripremili akciju napada zrakoplovstva na ameri\xc4\x8dku pomorsku bazu Pearl Harbor (na otoku Oahu dijelu Havajskog oto\xc4\x8dja). Piloti su se dugo pripremali za taj napad u\xc4\x8destalim vje\xc5\xbebama dok su japanski \xc5\xa1pijuni dostavili podatke o polo\xc5\xbeaju brodova. Neposredno prije napada Japanci su poslali i izvi\xc4\x91a\xc4\x8dki zrakoplov koji je javio pozicije ameri\xc4\x8dkih brodova i zrakoplovnih baza. Za napad u relativno plitkoj vodi luke, Japanci su modificirali svoja torpeda drvenim krilcima na kraju torpeda tako da ne udari u dno. Amerikanci su znali da \xc4\x87e izbiti rat s Carskim Japanom, no nisu mogli ni zamisliti da \xc4\x87e Japanci napasti njihovu bazu na Pearl Harboru zrakoplovima s nosa\xc4\x8da aviona. U Pearl Harbouru su koncentrirali ve\xc4\x87inu svojih bojnih brodova misle\xc4\x87i da su ondje sigurni i spremni za djelovanje kada Japanci napadnu Filipine. Velika Britanija jo\xc5\xa1 je vi\xc5\xa1e podcjenjivla snagu i sposobnost japanske mornarice i zrakoplovstva pa je u Hong Kong poslala poja\xc4\x8danja koja, kada je rat izbio, nije mogla opskrbljivati. Jedino je SSSR znao za potencijalnu snagu Japana pa je na Dalekom Istoku imao poprili\xc4\x8dno velike vojne snage umjesto da ih koristi protiv Hitlera u Europi. _NEWLINE_Japanska flota primicala se Havajima u geografskim \xc5\xa1irinama gdje plovidba nije bila uobi\xc4\x8dajena zbog sna\xc5\xbenih vjetrova i visokih valova. Ta ruta je odabrana zato da Amerikanci ne bi saznali za primicanje sna\xc5\xbenog flotnog sastava \xc4\x8dija su udarna snaga bili \xc5\xa1est velikih nosa\xc4\x8da zrakoplova: Akagi, Hiryu, Kaga, Shokaku, Soryu i Zuikaku. Havajima su se primakle i japanske podmornice koje su imale zadatak probiti se u luku i napasti brodove. Napadom je zapovijedao Isoroku Yamamoto jedan od najsposobnijih admirala Japana.\n_START_SECTION_\nTijek napada\n_START_PARAGRAPH_\nPrvo su se d\xc5\xbeepne podmornice poku\xc5\xa1ale probiti u luku , no to im ili nije uspjelo ili su pak proma\xc5\xa1ile mete. Japansko zrakoplovstvo sa nosa\xc4\x8da je luku napalo oko 7 h i 40 min po lokalnom vremenu. Iako su Amerikanci posjedovali radar te njime zamijetili dolazak velikih formacija zrakoplova nikakva uzbuna u bazi nije podignuta sve dok Japanci nisu po\xc4\x8deli zasipati vojne objekte (luku, aerodrome i hangare) bombama i torpedima. Iznena\xc4\x91enje je bilo potpuno, a Japanci su u kratkom roku uni\xc5\xa1titi i o\xc5\xa1tetiti  gotovo sve ameri\xc4\x8dke zrakoplove na sletnim stazama. Ameri\xc4\x8dki brodovi su bili poredani u luci jedan uz drugog kao u mirnodopskim uvjetima te su ih japanski bombmarderi i torpedni zrakoplovi jedan za drugim potapali. U 8h 50 min uslijedio je i drugi napad koji je zavr\xc5\xa1io zapo\xc4\x8deto. Sveukupno je u borbama sudjelovalo vi\xc5\xa1e od 300 japanskih zrakoplova. _NEWLINE_Japanci su izgubili u akciji 29 zrakoplova, 5 d\xc5\xbeepnih podmornica, oko 60 ubijenih pilota i podmorni\xc4\x8dara te jednog podmorni\xc4\x8dara koji je zarobljen. Amerikanci su imali gotovo 2400 ubijenih mornara, vojnika i pilota, gotovo 200 zrakoplova je uni\xc5\xa1teno ili o\xc5\xa1te\xc4\x87eno. Bojni brodovi u luci su bili o\xc5\xa1te\xc4\x87eni od kojih Oklahoma i Arizona te zastarjeli Utah vi\xc5\xa1e nikada nisu sudjelovali u borbama. Ostali su popravljeni te su kori\xc5\xa1teni u kasnijim okr\xc5\xa1ajima u Drugom svjetskom ratu._NEWLINE_Posljedice napada su bile sljede\xc4\x87e: SAD je navijestio rat Japanu (Japanci su to ve\xc4\x87 formalno u\xc4\x8dinili diplomatskom notom za vrijeme napada) i tako prekinuo godine izolacionizma. Japanci nisu uni\xc5\xa1tili infrastrukturu luke niti potopili nosa\xc4\x8de zrakoplova koji su bili izvan nje, ali ameri\xc4\x8dka flota vi\xc5\xa1e nije bila u stanju da zaustavi njihovo zauzimanje Filipina, Hong Konga te jugoisto\xc4\x8dne Azije. Kasnije su Amerikanci uspjeli uvjeriti ostatak svijeta da je taj napad bio ratni zlo\xc4\x8din \xc5\xa1to im je postao jedan od argumenata za bacanje atomske bombe na Hiroshimu i Nagasaki. To je zaista zapanjuju\xc4\x87e jer je Pearl Harbor vojna luka, a u samom napadu poginulo je tek 68 civila. Grad Honolulu koji se nalazi u blizini uop\xc4\x87e nije bio bombardiran.\n_START_SECTION_\nPosljedice\n_START_PARAGRAPH_\nSami napad na Pearl Harbor je proizveo, ili bolje re\xc4\x87i, pokazao svijetu dvije velike sile. Prva, \xc5\xbertva napada, SAD, postaje probu\xc4\x91eni div, te u Pearl Harboru dobiva glavni motiv za ulazak u rat. Napada\xc4\x8d, Japan, u tom napadu predstavlja se svijetu kao nova pomorska, zra\xc4\x8dna, tehnolo\xc5\xa1ki i vojno op\xc4\x87enito jaka sila, koja je ipak u tom napadu potpisala svoju smrtnu presudu, jer je 99% uzrok japanskog poraza bio kasniji ameri\xc4\x8dki protunapad (ne ra\xc4\x8dunaju\xc4\x87i onaj Dolittleov koji je imao vi\xc5\xa1e propagandni, nego strate\xc5\xa1ki cilj), uklju\xc4\x8duju\xc4\x87i bacanje atomskih bombi koje su na kraju dovele do japanske kapitulacije i temeljne promjene strukture vlasti i gospodarstva, te ukidanje, do tada vladaju\xc4\x87eg militarizma.\n_START_SECTION_\nZanimljivosti\n_START_PARAGRAPH_\nNije op\xc4\x87epoznato da su zapravo Amerikanci ispalili prve hice u Pearl Harbouru. Poslije pono\xc4\x87i,  Japanci su ispustili svoje najnovije i najtajnije oru\xc5\xbeje. Bile su to mini podmornice koje su ispu\xc5\xa1tene s velikih podmornica japanke carske flote. Zadatak tih podmornica je bio da u\xc4\x91u u samu luku te sa svoja dva torpeda koja su nosile uni\xc5\xa1te ameri\xc4\x8dko brodovlje. Za upravljanje podmornicama izabrani su najbolji od najboljih no podmornice su potopljene ili su se nasukale, a ameri\xc4\x8dki razara\xc4\x8d je prije napada na  Pearl Harbour uni\xc5\xa1tio jednu od njih dubinskim bombama i svojim 127 milimetarskim topovima.'